ประธานองค์กรต่อต้านคอร์รัปชั่น ระบุ 7 ปีปลุกกระแสต้านคอร์รัปชั่นทำให้คนไทยไม่ยอมรับรัฐบาลที่เก่งแต่ทุจริต และไม่ทนกับการโกง
นายประมนต์ สุธีวงศ์ ประธานองค์กรต่อต้านคอร์รัปชั่น (ประเทศไทย) ACT กล่าวถึงผลการทำงาน 7 ปีองค์กรต่อต้านคอร์รัปชั่น ว่าที่ผ่านมาองค์กรได้ทำหน้าที่ปลุกกระแส ขับเคลื่อนให้ประชาชนไทยร่วมเคลื่อนไหวเพื่อต่อต้านคอร์รัปชั่นที่ฝังอยู่ในสังคมไทยมานาน ซึ่งจากการสำรวจพบว่าล่าสุดทัศนคติและจิตสำนึกต่อการทุจริตคอร์รัปชั่นของประชาชนเปลี่ยนไป ทนไม่ได้เมื่อเห็นการโกงและไม่ยอมรับการคอร์รัปชั่น โดยร้อยละ 99 เห็นว่าคอร์รัปชั่นไม่ใช่เรื่องไกลตัวและไม่ยอมรับรัฐบาลที่เก่งแต่ทุจริต ซึ่งจากการขับเคลื่อนขององค์กรและร่วมกับทุกฝ่ายทำให้ภาครัฐและภาคเอกชนให้ความร่วมมือ นำไปสู่การออกนโยบาย กฎหมายที่เอื้อต่อการปราบคอร์รัปชั่นได้อย่างรวดเร็วและเป็นระบบมากขึ้น

นายประมนต์ ยังกล่าวว่าตลอด 7 ปีองค์กรและภาคีเครือข่ายได้ต่อสู้กับการทุจริตคอร์รัปชั้น ทำให้สังคมไทยเกิดการเปลี่ยนแปลงหลายอย่าง ทำให้คนไทยกล้าที่จะเปิดโปงการโกงและการทุจริตมากขึ้น โดยหลังจากนี้องค์กรต่อต้านคอร์รัปชั่นจะยังพยายามให้กฎหมายและระบบราชการที่ดีได้มีการบังคับใช้อย่างจริงจังและเป็นธรรมต่อไป